་ནང་གི་རྟོག་གེའི་ཚུལ་མ་ལུས་པ་ཤེས་ནས་སོ། །འདིར་རྟོགས་ཤིང་། ཞེས་འབྱུང་བ་ནི། མ་དག་པ་ཡིན་ཏེ། སྒྲ་རྒྱན་གྱི་ཡི་གེ་མ་མཐུན་པའི་ཕྱིར། གཉིས་པ་ནི། དགོས་པ་ཅིའི་ཕྱིར་དུ་བརྩམས་ཤེ་ན། ཐུབ་པ་སེར་སྐྱའི་གཞུང་འཛིན་པ་གྲངས་ཅན་དང་། རྐང་མིག་གི་གཞུང་འཛིན་པ་རིགས་པ་ཅན་པ་དང་། འུག་པའི་བུ་བྱེ་བྲག་པ་དང་། མཁའ་གོས་ཅན་ཞེས་པ་གཅེར་བུ་པ་དང་། ཚུ་རོལ་མཛེས་པའི་གཞུང་འཛིན་པ་རྒྱང་ཕན་ཏེ་ཕྱི་རོལ་པའི་རྟོག་གེ་སྡེ་ལྔ་དང་། ནང་གི་མུ་སྟེགས་སུ་གྱུར་པའི་ཉན་ཐོས་པ་དང་། གངས་རིའི་ཁྲོད་ན་གནས་པའི་རྟོག་གེ་སྨྲ་བ། ཕྱྭ་རྩང་དན་གསུམ་དང་། མེས་ལྷང་ཚེར། རྔོག་སྐྱ་བོ། གོང་བུ་རྭ་ཅན་ལ་སོགས་པའི་རྟོག་པས་བཏགས་པའི་རྟོག་གེ་ངན་པ་རྣམས་འཇོམས་པའི་སླད་དུ་བསྟན་བཅོས་ཆེན་པོ་འདི་བྱས་སོ། །གསུམ་པ་ནི། སྙིགས་དུས་ཀྱི་སྐྱེ་བོ་རང་གི་རྟོགས་པ་ཅུང་ཟད་ཙམ་གྱིས་ཆོག་ཤེས་པ་རྣམས་ཀྱིས་ཀྱང་། ལེགས་པར་སོམས་ལ་མཁས་པའི་ལེགས་བཤད་བསྟེན་པར་བྱོས་ཤིག ཇི་ལྟར་སྙམ་ན། གངས་ཅན་གྱི་ཀློག་པ་པའི་སློབ་དཔོན་ཁ་ཅིག བློའི་ནུས་པ་ཅུང་ཟད་ཡོད་ཀྱང་། ལེགས་པར་བཤད་པའི་སྙིང་པོ་མ་རྙེད་པར་འཆད་པ་དང་རྩོམ་པར་བྱེད་ཅིང་། ཀློག་པ་པ་ལ་ལ་ནི། ཉིན་དང་མཚན་དུ་འབད་པ་བྱས་ཀྱང་། བློའི་ནུས་པ་མེད་པར། གཞུང་ལུགས་ཕྱོགས་རེ་དཔྱིས་མ་ཕྱིན་པར་འཆད་རྩོམ་ལྷུར་ལེན་པར་བྱེད་ལ། བསམ་གཏན་པའི་གཙུག་རྒྱན་དུ་རློམ་པ་ཁ་ཅིག་ནི། རྟགས་ཏུ་བརྩོན་པས་ཏིང་འཛིན་བསྒྲུབས་ཀྱང་། སངས་རྒྱས་དགྱེས་པའི་ལམ། ལྟ་སྤྱོད་ཟུང་འབྲེལ་དང་། རིམ་པ་གཉིས་ལས་གོལ་བར་མཐོང་བ་དེ་དག་ལ་ལེགས་པར་བརྟགས་ནས་སོ། །བཞི་པ་ནི། ཁྱེད་ཀྱི་ལེགས་པར་བཤད་པ་འདི་ལ་མ་བརྟེན་པར་ཡང་། སྡེ་བདུན་གྱི་དགོངས་པ་ཤེས་པ་དང་། འགྲེལ་པ་མང་དུ་བྱུང་བས་བཤད་པ་འདི་དག་དོན་མེད་དོ། །ཞེ་ན། སྡེ་བདུན་གྱི་བཤད་པ་སྔོན་བྱུང་ཟིན་པ་དེ་དག་ཀྱང་། འདི་དང་མཐུན་ན་བླང་བར་བྱ་ཞིང་། མི་མཐུན་ན་འདོར་དགོས་ཏེ། ཚད་མ་སྡེ་བདུན་གྱི་རིགས་པའི་དེ་ཁོ་ན་ཉིད་ནི་འདི་ཡིན་ནོ། །ཞེས་བོད་རྒན་པོའི་ལུགས་ངན་པ་དོར་ནས། རྩོམ་པ་པོ་ངས་བསྟན་བཅོས་འདི་བཤད་པ་ཡིན་ལ། དེ་ལྟར་བཤད་པ་འདི་རིགས་པ་མཁྱེན་པ་ཕྱོགས་གླང་གྲགས་པ་དེ་དག་བཞེད་མོད། གཞུང་འགྲེལ་ལན་མང་དུ་ཐོས་ཀྱང་བླུན་པོའི་སྤྱོད་ཡུལ་མིན་པའི་ཕྱིར་རོ། །གཉིས་པ་བརྩམས་པའི་དགེ་བ་སངས་རྒྱས་ཀྱི་སར་བསྔོ་བ་ནི། གྱུར་ཅིག་ཅེས་པ་བཤད་པའི་གཞིའོ། །ལས་སུ་བྱ་བ་གང་དུ་ན། ཐམས་ཅད་གཟིགས་པ་ཉིད་ཐོབ་ནས། །འགྲོ་བ་ཀུན་གྱི་སྐྱབས་སུའོ། །དེ་ཡང་ཐམས་ཅད་གཟིགས་པ་ཞེས་པས་རང་དོན་མཐར་ཕྱིན་པ་ཆོས་ཀྱི་སྐུ་དང་། འགྲོ་བ་ཀུན་གྱི་སྐྱབས་ཞེས་པས་གཞན་དོན་མཐར་ཕྱིན་པ་གཟུགས་ཀྱི་སྐུ་བསྟན། ཡང་ན། སྔ་མས་སྐུ་དང་། ཕྱི་མས་ཕྲིན་ལས་སོ། །བྱེད་པ་པོ་གང་གིས་ན། ལེགས་པར་བཤད་པས་བློ་གྲོས་ཀྱི་མིག་ཕྱེ་ནས། ཤེས་བྱའི་དེ་ཁོ་ན་ཉིད་ཇི་ལྟ་བ་བཞིན་དུ་ལེགས་པར་བསྟན་པའི་དགེ་བ་འདི་ཡིས་སོ། །འདིར་ཤེས་བྱ་ནི། བཤད་བྱ་ཡང་དག་པའི་ཤེས་པ་འཁོར་དང་བཅས་པ་དང་། འཆད་བྱེད་རྟོག་གེའི་ལུས་བརྒྱད་ཀྱི་སྒོ་ནས། བཀའ་འཁོར་ལོ་ཐ་མའི་ངེས་དོན་ཇི་ལྟ་བ་བཞིན་དུ་ཤེས་པར་བྱ་བ་ལ་དགོངས་པ་ཡིན་ནོ། །གསུམ་པ་ནི། ཚད་མ་རིགས་པའི་གཏེར་ཞེས་བྱ་བའི་བསྟན་བཅོས་འདི་ནི། ཡུལ་བྱང་ཕྱོགས་ཀྱི་རྒྱུད་དུ་བྱུང་བ། ཀ་ལཱ་པ་ལ་སོགས་པའི་སྒྲ་དང་། སྡེ་བདུན་ལ་སོགས་པའི་ཚད་མ་དང་། རིན་ཆེན་འབྱུང་གནས་ལ་སོགས་པའི་སྡེབ་སྦྱོར་དང་། དཔག་བསམ་འཁྲིལ་ཤིང་ལ་སོགས་པའི་སྙན་དངགས་དང་། མེ་ལོང་ལ་སོགས་པའི་ཚིག་གི་རྒྱན་དང་། འཆི་མེད་མཛོད་ལ་སོགས་པའི་མིང་གི་མངོན་བརྗོད་དང་། སྐུ་གཟུགས་ཀྱི་ཕྱག་ཚད་ལ་སོགས་པའི་བཟོ་དང་། ཡན་ལག་བརྒྱད་པ་ལ་སོགས་པའི་གསོ་བ་དང་། ཕྱི་ནང་གི་རྩིས་དང་། ཀུན་ཏུ་དགའ་བ་ལྟ་བུའི་ཟློས་གར་ལ་སོགས་པའི་ཐ་སྙད་ཀྱི་གཙུག་ལག་རྣམས་ལེགས་པར་ཤེས་པས། གསུང་རབ་འཆད་པ་དང་། བསྟན་བཅོས་རྩོམ་པ་དང་། གྲུབ་པའི་མཐའ་རྩོད་པའི་ཚུལ་ལ་སྤོབས་པ་དགེ་བ་ཅན། ཀུན་ལས་བཏུས་དང་། སྡེ་བདུན་ཕྱིན་ཅི་མ་ལོག་པར་ཁོང་དུ་ཆུད་ཅིང་། ལུང་དང་། རིགས་པ་དང་། མན་ངག་གི་ཚུལ་མཐའ་དག་ལ་བློའི་སྣང་བ་ཐོབ་པ། ཤཱཀྱའི་དགེ་སློང་ཀུན་དགའ་རྒྱལ་མཚན་དཔལ་བཟང་པོ་ཞེས་བྱ་བས། སྡེབ་སྦྱོར་སྤངས་ནས་གོ་བདེ་བར་བཀྲོལ་ཏེ། དཔལ་ས་སྐྱའི་གཙུག་ལག་ཁང་དུ་སྦྱར་བའོ།། །།གང་གི་དྲིན་གྱིས་གཞུང་ལུགས་གང་གང་ལ། །རྣམ་པར་དཔྱད་ཚེ་དེ་དེའི་གྲུབ་པའི་མཐའ། །བདེ་བའི་ལམ་དུ་འདྲེན་པའི་རྩལ་སྟེར་བ། །ཡོངས་འཛིན་དགེ་བའི་བཤེས་ལ་མགོས་ཕྱག་འཚལ། །ལི་ཁྲིའི་མདངས་ཀྱིས་བསྣུན་པའི་གོས་དམར་གྱིས་བསྒྲུབས་འཆར་ཀའི་དམར་འོད་རབ་འཁྲུག་ཚོན་བརྒྱའི་ཟེར་ཕྲེང་ཅན། །མཚན་དཔེའི་ལང་ཚོ་འབར་བའི་ཉམས་ཀྱིས་རྣམ་སྒེག་འགྲོ་འདིར་བརྩེ་བའི་འཛུམ་དཀར་གསལ་བའི་དོ་ཤལ་གྱིས། །རྨོངས་པའི་གཉིད་ཆེན་གྱིས་འཁྲུགས་ཆགས་སྡང་སྒྱུ་མའི་རྨི་ལམ་གྲོང་དུ་ཡུན་རིང་འཕྱན་པའི་ཡིད་ཅན་ཀུན། །རིགས་པར་སད་བྱེད་ཆོས་དབྱིངས་ཡེ་ཤེས་ཉིན་བྱེད་སྣང་བ་བགྲང་ཡས་སྤྲོ་མཛད་དེ་ནི་འཇམ་པའི་དཔལ། །ཀུན་དགའི་བློ་ལ་རྗེས་ཞུགས་ནས། །བསྟན་པའི་རྒྱལ་མཚན་བཟུང་དེ་བཞིན། །གང་འདིའི་བློ་མཚོར་གེགས་མེད་པར། །ཉེར་སྤྱོན་ཉོན་མོངས་དྲུངས་ཕྱུངས་ཤིག །སྔོན་ཚེ་འཇམ་པའི་དབྱངས་ཀྱི་བཀའ་གྲུབ་པ། །ཕྱོགས་ཀྱི་གླང་པོས་རྒྱལ་བའི་བསྟན་པ་ལ། །རིགས་པར་འཇུག་པའི་རྣམ་ཐར་སྒོ་གསུམ་གྱི། །སྲོལ་ཆེན་དང་པོར་ཕྱེ་དེ་བསྟན་པའི་རྒྱན། །རྒྱལ་བའི་བཀའ་དང་དེ་ལས་གཞན་གཞུང་གི །རིན་ཆེན་བརྟག་ཚུལ་རིམ་པ་གསུམ་ཚང་བ། །གཞལ་བྱའི་གནས་ཚུལ་དཔྱོད་པའི་ཐབས་ཆེན་པོ། །མ་ཚང་མེད་དེ་སྡེ་བདུན་མཛད་པའི་གཞུང་། །དེ་དོན་འགྲེལ་མཛད་མང་པོས་ཡུན་རིང་དུ། །རྣམ་པར་དཔྱོད་པའི་ལམ་ལས་འདས་ཤིང་འཁྱམས། །དེ་ནས་ཆོས་མཆོག་རྒྱན་མཁན་ལ་སོགས་པ། །དཔྱོད་ཆེན་འགའ་ཡིས་རིགས་པའི་ལམ་དུ་བཀྲལ། །འགྲེལ་མཛད་བློ་ལ་མ་ཤར་རིགས་པའི་གསང་། །གསལ་མཛད་བློ་ལྡན་ཕྲིན་ལས་བཟང་པོ་ཡིས། །འགྱུར་དང་ཞུས་ཆེན་རྣམ་བཤད་རྒྱལ་མཛད་ནས། །ཞི་མཚོའི་གཞུང་དང་མཐུན་པའི་དབུ་མར་བཀྲལ། །ཆོས་ཀྱི་དབང་ཕྱུག་རིགས་པའི་སེང་གེ་ཡིས། །ཡིད་ཀྱི་མུན་སེལ་ཞེས་བྱའི་བསྟན་བཅོས་སུ། །མདོ་སེམས་ལུགས་གཉིས་བཀག་ནས་སྡེ་བདུན་གཞུང་། །འཇིག་རྟེན་གྲགས་སྡེ་སྤྱོད་པའི་དབུ་མར་བཀྲལ། །འཇིགས་མེད་དཔའ་བོ་ས་སྐྱའི་རྗེ་བཙུན་གྱིས། །མདོ་སེམས་གྲུ་ཆེན་བཟུང་ནས་སྡེ་བདུན་གྱི། །རྒྱ་མཚོར་ཞུགས་ཚེ་བྱམས་པའི་ཆོས་ལྔ་ཡི། །ངེས་དོན་གསལ་མཛད་རིགས་པའི་གཏེར་གཞུང་མཛད། །གང་འདིའི་རྣམ་བཤད་མཛད་པ་མང་བྱོན་ཀྱང་། །དེང་སང་རྟོག་གེའི་རིང་ལུགས་ཉམས་དུས་ཀྱི། །བྱིས་བློ་དང་འཚམ་ལུང་རིགས་རྒྱས་པ་ཡི། །རྣམ་གཞག་མང་པོས་ཕྱེ་བ་མེད་སྙམ་བྱེད། །གང་འདིར་ཚིག་ཉུང་དོན་མང་ལུང་དང་མཐུན། །རྣོ་མྱུར་རིགས་པ་ལྷུར་བླངས་སྡེབ་ལེགས་པས། །ཆོས་ཀྱི་རྗེས་འབྲང་མགུ་བྱེད་རྣམ་བཤད་འདིར། །འགྲན་བཟོད་ཡོད་དམ་གཟུ་བོའི་བློས་རྟོགས་ཤིག །ཐོགས་མེད་མཆེད་དང་ཕྱོགས་གླང་གྲགས་པ་ཡི། །ངེས་དོན་ཇི་བཞིན་མ་འཁྲུལ་འདི་ན་བཞུགས། །མདོ་སེམས་གྲུབ་མཐའི་རྣམ་གཞག་མ་འཁྲུལ་བར། །སྟོན་བྱེད་རྣམ་དཔྱོད་བཟང་པོ་འདི་ན་ཡོད། །སྒྲུབ་དང་སུན་འབྱིན་གཞུང་ལུགས་ཇི་བཞིན་པ། །སྙིགས་དུས་རྟོགས་གེས་མ་སླད་འདི་ན་བཞུགས། །མདོ་སེམས་གྲུབ་མཐའ་འགོག་པའི་རྟོག་གེ་པ། །སུན་འབྱིན་ནུས་པའི་རྣམ་དཔྱོད་འདི་ན་ཡོད། །ཨེ་མ་བདག་དང་རིགས་པའི་ལམ་ཆེན་པོར། །མཉམ་དུ་ཆས་པའི་དོན་མཐུན་གྲོགས་པོ་དག །གཞུང་འདིའི་རྣམ་བཤད་གྲུ་ཆེན་འདི་ལོང་དང་། །སྡེ་བདུན་མཛད་གཞུང་རྒྱ་མཚོ་རང་གིས་མཐོང་། །གང་ཡང་འདི་ན་རྟོག་གེའི་ལམ་ཆེན་པོ། །རྣམ་པར་ཉམས་ནས་ལོ་གྲངས་བརྒྱད་ཅུ་ལོན། །བྱིས་བློས་བརྟགས་པའི་ལུགས་འདི་མ་བསལ་ན། །སྔོན་རབས་མཛངས་པའི་ལུགས་བཟང་སུ་ཡིས་བལྟ། །གང་འདིར་ལ་ལ་བདེ་འཁྱུག་ལྗགས་ཀྱི་རྩེ་ནས་འཆད་པའི་དབྱངས་སྙན་པོས་ནི་འཁོར་མང་བསྡུ། །གཞན་དག་དབྱངས་ཅན་མགྲིན་པར་རྒྱན་པའི་གསལ་མཛེས་རྩོམ་གྱི་ཕྲེང་བས་དུ་མའི་ཡིད་རབ་འདྲེན། །འགའ་ཞིག་ཁུངས་མེད་ཚིག་ཕྲེང་གྱ་གྱུའི་སྦྱོར་བས་རྩོད་པ་ལྷུར་བླངས་གྲགས་པའི་རོ་མྱོང་བྱེད། །ཨའོ་རྣམ་དཔྱོད་རྩལ་གྱིས་གཞུང་བརྒྱའི་དོན་རྟོག་ལེགས་བཤད་སྙིང་པོ་རྙེད་པ་འགའ་ཡོད་དམ། སྒྲུབ་དང་སུན་འབྱིན་འདིར་བཤད་དེ་འབྱོར་ན། །གསུང་རབ་ཀུན་གྱི་སྐྱེ་མཆེད་གཙང་མར་བྱེད། །མངོན་རྗེས་གཉིས་ཀྱི་འགྲོས་ཆེན་མ་འཁྲུལ་བས། །འཁོར་ལོ་ཐ་མའི་ངེས་དོན་རིགས་པར་ཤེས། །མདོ་སེམས་གྲུབ་མཐའི་སྒོ་ཆེན་གཉིས་ཕྱེ་བས། །གཉིས་མེད་ཡེ་ཤེས་རང་རིག་རང་ཞལ་མཐོང་། །དེ་ཡི་དགེ་བས་རྒྱུད་གསུམ་མན་ངག་བཅས། །བྱམས་ཆོས་ངེས་པའི་དོན་ལ་ནང་བྱན་ཆུད། །དེ་ལྟར་དེ་བརྩམས་པ་ལས་གང་སྐྱེས་དག་བྱེད་ཁྲུས་ཀྱི་རྒྱུན། །དེ་ཡིས་རང་བློའི་གཟུང་འཛིན་འཁྲུལ་པའི་དྲི་མ་རྣམས་བཀྲུས་ཏེ། །གཞན་བློའི་ཕྲག་དོག་ཞུགས་ཆེན་འབར་བ་དེ་ཡང་ཞི་གྱུར་ན། །དོན་གཉིས་ལྷུན་གྲུབ་ཆོས་ཀྱི་རྒྱལ་པོའི་མཚོ་ཆེན་དེར་བགྲོད་ཤོག། །།ཅེས་ཚད་མ་རིགས་པའི་གཏེར་གྱི་རྣམ་བཤད་སྡེ་བདུན་ངག་གི་རོལ་མཚོ་ཞེས་བྱ་བ་འདི་ནི། དཔལ་གསང་ཕུ་ནེའུའི་ཐོག་གི་སྡེ་སྣོད་འཛིན་པ། ཆོས་ཀྱི་རྒྱལ་མཚན་དཔལ་བཟང་པོས། དུས་རིང་མོ་ཞིག་ནས་བསྐུལ་བའི་ངོར་བགྱིས་ནས། རྗེ་བཙུན་དགྱེས་པའི་བཤེས་གཉེན། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། གཙང་གཡས་རུའི་སའི་ཐིག་ལེ། ཐུབ་བསྟན་གསེར་མདོག་ཅན་ཞེས་བྱ་བའི་ཆོས་ཀྱི་མདུན་ས་ཡངས་པའི་དབུས། ཤྲཱི་མཉན་དུ་ཡོད་པའི་གཙུག་ལག་ཁང་དུ་ཉེ་བར་སྦྱར་བའི་ཡི་གེ་པ་ནི། མངའ་རིས་སྨད་ཀྱི་བཤེས་གཉེན་ཆོས་ཀྱི་རྒྱལ་མཚན་ནོ། །པཎ་ཆེན་ཆུ་བོ་དགེ་བྱེད་ལ། །བལྟམས་པ་ནས་བཟུང་དྲུག་ཅུ་སྐོར། །ཕྲག་ལྔ་ལོན་པ་དེང་སང་ལོ། །དགེ་བྱེད་ནག་པའི་ཟླ་བ་ཡི། །ཡར་ཚེས་གཅིག་ལ་གྲུབ་པའོ།། །།ན་མོ་བུདྡྷ་ཡ། ཆོས་ཀྱི་སྐུ་དང་ཆོས་ཉིད་དང་། །དེ་སྟོན་མཛད་ལ་ཕྱག་བྱས་ནས། །མདོ་སྡེ་པ་དང་རྣམ་རིག་པའི། །ལུགས་ཀྱི་བདེན་པ་གཉིས་བཤད་བྱ། །ཤེས་བྱ་མཐའ་དག་ཀུན་རྫོབ་དང་། །དམ་པའི་དོན་གྱི་བདེན་པར་བསྡུ། །དོན་དམ་དོན་བྱེད་ནུས་པ་དང་། །མི་ནུས་པ་ལ་དེ་དེར་འཆད། །ཆ་མེད་དངོས་དང་བདག་མེད་གཉིས། །དམ་པའི་དོན་ཡིན་དེ་ལས་གཞན། །ཀུན་རྫོབ་བདེན་ཡིན་དོན་དམ་པར། །དཔྱད་ན་ཡོད་པ་མིན་ཕྱིར་རོ། །བདག་མེད་དང་པོའི་ངོས་འཛིན་པ། །ནང་གི་སྡེ་པ་ཕལ་ཆེར་མཐུན། །སྤྱི་མཚན་ངོ་བོས་སྟོང་པ་ནི། །བདག་མེད་གཉིས་པར་འདིས་འཆད་མོད། །ཁྱད་པར་དེ་དང་དེས་སྟོང་པའི། །ཆ་མེད་དངོས་པོ་ཁོ་ན་ཉིད། །ཡིན་གྱི་བདག་མེད་གཞན་སེལ་ལ། །འཆད་པ་མདོ་སེམས་གཞུང་ན་མེད། །བདེན་པ་གཉིས་ཀ་རྣམ་རིག་ཏུ། །འདོད་པའི་ལུགས་ཀྱིས་ཤེས་བྱ་ཀུན། །མཚན་ཉིད་གསུམ་དང་མཚན་གཞི་རུ། །རིགས་པར་བསྡུས་ནས་བཤད་པའི་ཚེ། །གཉིས་ནི་ཀུན་རྫོབ་གཅིག་དོན་དམ། །བཞི་པ་བདེན་གཉིས་ཟུང་འཇུག་སྟེ། །ཡེ་ཤེས་ཆ་དང་རྣམ་སྨིན་དང་། །ས་བོན་ཆ་སྟེ་གསུམ་ཡིན་ཕྱིར། །རིགས་པར་བརྟགས་ན་ཀུན་བརྟགས་དང་། །ཡོངས་གྲུབ་གཉིས་སུ་མ་འདུས་པའི། །ཆོས་གཞན་མེད་དེ་གཟུང་འཛིན་གཉིས། །ཀུན་ཏུ་བརྟགས་པ་ཡིན་ཕྱིར་རོ། །འདིར་ཡང་བདག་གཉིས་ཀྱིས་སྟོང་པའི། །ཤེས་པ་སྐད་ཅིག་མ་ཉིད་ནི། །རྣམ་པར་དག་པའི་དམིགས་པ་དང་། །དོན་དམ་དོན་བྱེད་ནུས་པར་འཆད། །གང་ཟག་དོན་མཐུན་གཟུང་འཛིན་གཉིས། །ཆོས་ཀྱི་བདག་ཏུ་བརྟགས་པ་སྟེ། །དོན་དམ་ཡེ་ཤེས་གཟུང་འཛིན་གྱིས། །རྣམ་པར་དབེན་པ་ཡིན་ཕྱིར་རོ། །འཇིག་རྟེན་ལུགས་དང་གྲུབ་མཐའ་པ། །ཀུན་ཀྱང་རང་རང་ཀུན་རྫོབ་ནི། །དེ་དེའི་ལུགས་ཀྱི་ཚད་མ་ཡིས། །གྲུབ་པར་འདོད་པ་མ་ཡིན་ཏེ། །འཕྲལ་དང་ཕུགས་ཀྱི་འཁྲུལ་པ་ཡིས། །བསླད་པའི་བློ་ལ་ཀུན་རྫོབ་ཏུ། །བཤད་ནས་དེ་དེའི་སྣང་ཆ་ལ། །བདེན་ཞེས་བཏགས་པ་ཡིན་ཕྱིར་རོ། །མདོ་སེམས་ལུང་དུ་སྤྱི་མཚན་ལ། །གཞལ་བྱར་འཆད་པ་ཐ་སྙད་ངོར། །ཡིན་གྱི་གནས་ཚུལ་ལ་མིན་ཏེ། །ཐམས་ཅད་མཁྱེན་པས་མ་གཟིགས་ཕྱིར། །དོན་ལ་བལྟ་བའི་མངོན་སུམ་གྱིས། །དོན་རྟོགས་བཏགས་པ་བར་བཤད་ན། །གཞན་སེལ་རྟོག་པའི་རྗེས་དཔག་གིས། །སྤྱི་མཚན་རྟོགས་པ་སྨོས་ཅི་དགོས། །དངོས་པོར་བརྟེན་པའི་སྤྱི་མཚན་ལ། །གཞལ་བྱ་ཉིད་དུ་འདོགས་པ་སྟེ། །བཅད་ཞུགས་ཐོབ་གསུམ་ཚང་བ་ནི། །འདོགས་པའི་རྒྱུ་མཚན་བཏགས་པ་ཡི། །དགོས་པ་འཇུག་ཡུལ་འཐོབ་བྱའི་ཕྱིར། །དངོས་ལ་གནོད་བྱེད་ཀུན་མཁྱེན་གྱི། །གཟིགས་པ་ལོག་ཕྱིར་དེས་གཞལ་ན། །འཇལ་བྱེད་རྗེས་དཔག་ཉིད་དུ་འགྲུབ། །རྒྱང་ཕན་ལུགས་དང་མི་འདྲ་སྟེ། །ཐ་སྙད་དུས་སུ་གཞན་སེལ་གྱི། །རྣམ་པར་བཞག་པས་ངེས་དོན་ལ། །འཇུག་པ་གཞུང་འདིའི་ལུགས་ཕྱིར་རོ། །ཀུན་རྫོབ་ཚད་མས་མི་འགྲུབ་པ། །འདི་ལ་བསྙེམས་པར་མི་བྱ་སྟེ། །ངོ་བོ་ཉིད་མེད་སྨྲ་བས་མཐར། །དོན་དམ་མི་འདོད་དེ་དེ་བཞིན། །ཆོས་བློས་དཔྱད་པའི་རྣམ་དབྱེ་གང་ལ་ཡང་། །མུན་པ་ལྷ